
Dit puɔnyä
1
Lö Kuoth Nhial ɛ ji̱n Kuothdä,
ɣän bä ji̱ liak,
kä bä ciötdu puany,
kɛ ɣöö ci ti ga̱ykɛ naath la̱t,
ti ci car ni wal
ɛgɔaa kɛ ŋa̱th.
2
Ci wec jak kä di̱r jiäkni,
ɛn wec in bum cɛ da̱k,
wec in ca la̱t ɛ jur cɛ thil,
kä /ca jɛ bi nyɔk kɛ lätni.
3
Kɛ kui̱c ɛmɔ ba ji̱ liak
ɛ nɛy ti buɔ̱m buɔ̱m,
kä bi wi̱i̱ nɛɛni ti thil
pälikä dual kɛ ji̱.
4
Ɛ ji̱n gua̱a̱th lua̱k kä can,
ɛ ji̱n gua̱a̱th lua̱k kä ram
mi thil lua̱ŋ kɛ rikɛ,
ɛ ji̱n duel rɛy jiɔam kä ɛ
ji̱n ti̱eep rɛy lëth,
kɛ ɣöö yiëë raam mi thil pälikä,
ce̱tdɛ nikɛ thul kɛ päny,
5
ce̱tdɛ nikɛ leth muun rɛ̈w.
Kä curi jur jak kä bit,
ce̱tkɛ min la leth
a jäk kä kɔ̱c ɛ ti̱k,
kä cu tuaari raam
mi rɛŋ cu biɛt.
Mi̱eth Kuɔth Nhial
6
Ɛn wi̱i̱ pa̱a̱m ɛmɛ, bi Kuoth Nhial
in la Ruey Ɣɔaa
nɛy diaal lät kä mi̱eth thi̱n,
mi̱eth mi tekɛ thiɔl mi di̱i̱t,
mi̱eth mi tekɛ kɔaŋ mi gɔaa,
ɛ mi̱eth mi tekɛ ri̱ŋ kɛnɛ
kɔaŋ mi ca dhim ɛ puɔth.
7
Ɛn wi̱i̱ pa̱a̱m ɛmɛ,
bi Kuoth bi̱i̱ in bur nɛy
diaal piny däk thi̱n,
ɛn bi̱i̱ in kum döör
diaal piny,
bɛ lia̱a̱ cu roc
amäni cäŋ kɛl.
8
Bi Kuäär ni Kuoth mer cu poc
wäŋni diaal,
kä bɛ buar nɛɛnikɛ cu woc,
wi̱i̱ muɔ̱ɔ̱n kɛɛliw.
Ruac ni ɣän Kuoth Nhial.
9
Ɛn cäŋ ɛmɔ bikɛ wee i̱,
“Kɛ thuɔ̱k jɛn ɛ Kuothdan,
canɛ ŋäth ni jɛ
kä cɛ kɔn kän.
Nɛmɛ ɛ jɛn Kuoth Nhial
in canɛ ŋäth,
a lo̱ckɔn tɛth rɛy känädɛ.”
Bi Kuoth Mo-ab duäc
10
Bi Kuoth Nhial päm ɛmɛ gaŋ,
kä bɛ Mo-ab däk,
ce̱tnikɛ min la jil
a yuɔrkɛ rɛy puɔ̱l.
11
Bɛ tetkɛ ɣär ce̱tkɛ min la
ram mi ket tetkɛ a ɣär
mi ketdɛ,
bi Kuoth liakdɛ jak kä thil,
bɛ jɛ nööŋ piny kɛɛl
kɛ tetkɛ.
12
Kä bɛ pa̱nyniku tin ba̱r ba̱r
kä bum nööŋ piny,
bɛ kɛnööŋ ni piny a bɛ kɛ
nööŋ ni rɛy tupä.
